rejňujeme list z MŠ Kolárovice.
Odmenou boli rozžiarené detské oči
Fašiangy, to je čas karnevalov, zábav a veselia. Takýto veselý deň prežívali deti z Materskej školy v Kolároviciach v novootvorenom kultúrnom dome, ktorý sa zmenil na rozprávkovú krajinu, kde nechýbali princezné, šašovia, rôzne zvieratká, kvety, ale aj niektorí filmoví hrdinovia. Všetci boli veselí a tancovali ostošesť. Detská radosť bola veľká, v očkách im svietili plamienky radosti, šťastia a lásky. Deti pozabudli na bojazlivosť a hanblivosť. Po celý čas nechýbalo ani vhodné občerstvenie. Vzorne pripravený bufet plne uspokojoval nielen deti, ale i dospelých. Pani učiteľky i napriek dozoru rodičov nad svojimi deťmi riadili zábavu, udržiavali jej bezpečný a najmä zaujímavý priebeh. Nezabudlo sa ani na rozdávanie bohatej tomboly pre deti, ktorú zabezpečili rôzni sponzori. Všetkým bolo príjemne a veselo. Možno si poviete - obyčajný karneval. Ale iba ten vie oceniť prácu zúčastnených, kto v sťažených finančných pomeroch dokáže pripraviť pre deti a rodičov radostné sobotné odpoludnie. Odmenou za vynaloženú námahu boli rozžiarené detské očká a spokojnosť rodičov. Atmosféra bola príjemná, ale všetko sa raz musí skončiť, a tak len zostáva poďakovať všetkým, ktorí nám akoukoľvek formou pomohli uskutočniť toto podujatie.
MŠ Kolárovice